CELEX: 32020D1345
Language: da
Date: 2020-09-25 00:00:00
Title: Rådets gennemførelsesafgørelse (EU) 2020/1345 af 25. september 2020 om midlertidig støtte til Den Tjekkiske Republik i henhold til forordning (EU) 2020/672 til mindskelse af risiciene for arbejdsløshed i nødsituationen som følge af covid-19-udbruddet

29.9.2020   
               
               
                  DA
               
               
                  Den Europæiske Unions Tidende
               
               
                  L 314/17
               
            
         RÅDETS GENNEMFØRELSESAFGØRELSE (EU) 2020/1345
         af 25. september 2020
         om midlertidig støtte til Den Tjekkiske Republik i henhold til forordning (EU) 2020/672 til mindskelse af risiciene for arbejdsløshed i nødsituationen som følge af covid-19-udbruddet
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde,
         under henvisning til Rådets forordning (EU) 2020/672 af 19. maj 2020 om oprettelse af et europæisk instrument for midlertidig støtte til mindskelse af risiciene for arbejdsløshed i en nødsituation (SURE) som følge af covid-19-udbruddet (1), særlig artikel 6, stk. 1,
         under henvisning til forslag fra Europa-Kommissionen, og
         ud fra følgende betragtninger:
         
                     (1)
                  
                  
                     Den 7. august 2020 anmodede Den Tjekkiske Republik om finansiel støtte fra Unionen med henblik på at supplere dens nationale indsats for at imødegå virkningerne af covid-19-udbruddet og håndtere udbruddets socioøkonomiske konsekvenser for arbejdstagerne og de selvstændige.
                  
               
                     (2)
                  
                  
                     Covid-19-udbruddet og de ekstraordinære foranstaltninger, som Den Tjekkiske Republik har gennemført for at dæmme op for udbruddet og de socioøkonomiske og sundhedsrelaterede konsekvenser heraf, forventes at få dramatiske følger for de offentlige finanser. Ifølge Kommissionens forårsprognose 2020 forventedes Den Tjekkiske Republik at have et offentligt underskud og en offentlig gæld på henholdsvis 6,7 % og 38,7 % af bruttonationalproduktet (BNP) ved udgangen af 2020. Ifølge Kommissionens mellemliggende sommerprognose 2020 forventes Den Tjekkiske Republiks BNP at falde med 7,8 % i 2020.
                  
               
                     (3)
                  
                  
                     Covid-19-udbruddet har fastlåst en væsentlig del af arbejdsstyrken i Den Tjekkiske Republik. Dette har ført til en pludselig og kraftig stigning i de offentlige udgifter i Den Tjekkiske Republik med hensyn til arbejdsfordelingsordningen benævnt »Antivirusprogrammet« (med dets delprogrammer, mulighed A og mulighed B) og lignende foranstaltninger rettet mod indirekte lønomkostninger (Antivirusprogrammets mulighed C) samt støtten til selvstændige, jf. betragtning 4-8.
                  
               
                     (4)
                  
                  
                     Nærmere bestemt blev Antivirusprogrammets mulighed A og mulighed B indført ved »regeringens beslutning nr. 353 af 31. marts 2020« som ændret, hvis retsgrundlag er artikel 120 i »lov nr. 435/2004 Sml. om beskæftigelse« som ændret, som der henvises til i Den Tjekkiske Republiks anmodning af 7. august 2020, indført. Nævnte foranstaltninger har til formål delvist at kompensere private arbejdsgivere for deres lønomkostninger, hvis de har været tvunget til at indstille eller i betydelig grad reducere deres økonomiske aktivitet som en direkte konsekvens af de foranstaltninger, myndighederne har truffet, (mulighed A) eller som en indirekte konsekvens af de negative følger af pandemien (mulighed B), f.eks. hvor de ansatte ikke har kunnet arbejde på grund af rejserestriktioner. Under mulighed A yder staten lønkompensation for 80 % af den udbetalte løn, dog højst 39 000 CZK pr. ansat pr. måned. Under mulighed B udgør statens lønkompensation 60 % af den udbetalte løn, dog højst 29 000 CZK pr. ansat pr. måned. Ansatte, der er omfattet af ordningen, kan ikke afskediges, så længe arbejdsgiveren deltager i ordningen. Foranstaltningerne gælder fra den 12. marts til den 31. oktober 2020 (2).
                  
               
                     (5)
                  
                  
                     Derudover har myndighederne indført en mulighed C under Antivirusprogrammet på grundlag af »lov nr. 300/2020 Sml.« og »lov nr. 187/2006 Sml.« (3), som der henvises til i Den Tjekkiske Republiks anmodning af 7. august 2020. Med nævnte foranstaltning nedbringes mindre virksomheders (op til 50 ansatte) indirekte lønomkostninger (f.eks. arbejdsgiverbetalte socialsikringsbidrag), forudsat at de opretholder en beskæftigelse og en lønningsliste på et niveau svarende til mindst 90 % af niveauet ved henholdsvis udgangen af marts 2020 og i marts 2020. Anmodningen vedrører kun 90 % af de samlede udgifter til foranstaltningen for at sikre, at støtten dækker udgifter, der har bidraget til at opretholde beskæftigelsen. Beregningsgrundlaget udgør højst 150 % af den gennemsnitlige bruttoløn i Den Tjekkiske Republik. Støtten kan ydes for en del af eller hele perioden juni-august 2020.
                  
               
                     (6)
                  
                  
                     »Pětadvacítka«-programmet som indført ved »lov nr. 159/2020 Sml.« (4), som der henvises til i Den Tjekkiske Republiks anmodning af 7. august 2020, giver selvstændige mulighed for at få en kompensation på 500 CZK pr. kalenderdag i perioden pr. person, hvis de har været nødt til at indstille eller i betydelig grad reducere deres økonomiske aktivitet ud over normal forretningsvolatilitet på grund af risici for folkesundheden forbundet med covid-19 eller af kriseforanstaltninger, de offentlige myndigheder har truffet. Programmet er opdelt i to perioder: 12. marts til 30. april 2020 og 1. maj til 8. juni 2020. Kompensationen medfører mistede indtægter for regeringen, der i henhold til forordning (EU) 2020/672 kan betragtes som svarende til offentlige udgifter.
                  
               
                     (7)
                  
                  
                     På grundlag af »lov nr. 136/2020 Sml. (socialsikring)« og »lov nr. 134/2020 Sml. (sundhedssikring)«, som der henvises til i Den Tjekkiske Republiks anmodning af 7. august 2020, har myndighederne indført en delvis fritagelse for indbetaling af socialsikrings- og sundhedsbidrag for selvstændige, som fortsætter deres aktivitet, mens de modtager støtte. Staten overtager betalingen af det pågældende månedlige bidrag i perioden marts-august 2020. Det fritagne beløb er begrænset til et ved lov fastsat niveau.
                  
               
                     (8)
                  
                  
                     Endelig har myndighederne på grundlag af »regeringens beslutning nr. 262 af 19. marts 2020, nr. 311 af 26. marts, nr. 354 af 31. marts, nr. 514 af 4. maj og nr. 552 af 18 maj« og af artikel 14 i »lov nr. 218/2000 Sml. om budgetregler«, som ændret, (for selvstændige inden for primær landbrugs- og skovbrugsproduktion) og artikel 3, litra h), i »lov nr. 47/2002 Sml. om støtte til SMV'er«, som ændret, (for alle andre selvstændige)«, som der henvises til i Den Tjekkiske Republiks anmodning af 7. august 2020, indført en »plejeydelse« til fordel for selvstændige. Nævnte foranstaltning kompenserer selvstændige for tabt indkomst som følge af behovet for at passe børn eller plejekrævende personer, fordi børnepasnings- og plejefaciliteterne er lukkede. Det daglige støttebeløb udgør 424 CZK for marts 2020 og 500 CZK for april-juni 2020. Støtten kan ydes for en del af eller hele perioden fra den 12. marts til den 30. juni 2020.
                  
               
                     (9)
                  
                  
                     Den Tjekkiske Republik opfylder de i artikel 3 i forordning (EU) 2020/672 nævnte betingelser for at anmode om finansiel støtte. Den Tjekkiske Republik har forelagt Kommissionen passende dokumentation for, at de faktiske og planlagte offentlige udgifter pr. 1. februar 2020 er steget med 2 940 446 745 EUR som følge af de nationale foranstaltninger, der er truffet for at imødegå de socioøkonomiske virkninger af covid-19-udbruddet. Der er tale om en pludselig og kraftig stigning, eftersom de nye foranstaltninger omfatter en betydelig del af virksomhederne og arbejdsstyrken i Den Tjekkiske Republik. Den Tjekkiske Republik agter at finansiere 940 446 745 EUR af det øgede udgiftsbeløb ved hjælp af midler fra Unionen samt med egne midler.
                  
               
                     (10)
                  
                  
                     Kommissionen har hørt Den Tjekkiske Republik og bekræftet, at der er sket en pludselig og kraftig stigning i de faktiske og planlagte offentlige udgifter med direkte tilknytning til arbejdsfordelingsordninger og lignende foranstaltninger som omhandlet i anmodningen af 7. august 2020, jf. artikel 6 i forordning (EU) 2020/672.
                  
               
                     (11)
                  
                  
                     Der bør derfor ydes finansiel støtte med henblik på at hjælpe Den Tjekkiske Republik med at imødegå de socioøkonomiske virkninger af den alvorlige økonomiske forstyrrelse som følge af covid-19-udbruddet. Kommissionen bør træffe afgørelser vedrørende løbetid, størrelse og frigivelse af rater og trancher i et tæt samarbejde med de nationale myndigheder.
                  
               
                     (12)
                  
                  
                     Nærværende afgørelse bør ikke berøre udfaldet af eventuelle sager om forvridning af det indre marked, som indledes, navnlig i henhold til traktatens artikel 107 og 108. Den fritager heller ikke medlemsstaterne for i henhold til traktatens artikel 108 at underrette Kommissionen om eventuel statsstøtte.
                  
               
                     (13)
                  
                  
                     Den Tjekkiske Republik bør regelmæssigt underrette Kommissionen om gennemførelsen af de planlagte offentlige udgifter, således at Kommissionen kan vurdere, i hvilket omfang Den Tjekkiske Republik har afholdt disse udgifter.
                  
               
                     (14)
                  
                  
                     Afgørelsen om at yde finansiel støtte er blevet truffet under hensyntagen til Den Tjekkiske Republiks eksisterende og forventede behov samt anmodninger om finansiel støtte i henhold til forordning (EU) 2020/672, som andre medlemsstater allerede har indgivet eller planlagt at indgive, samtidig med at principperne om ligebehandling, solidaritet, proportionalitet og gennemsigtighed anvendes —
                  
               VEDTAGET DENNE AFGØRELSE:
         
            Artikel 1
            Den Tjekkiske Republik opfylder betingelserne i artikel 3 i forordning (EU) 2020/672.
         
         
            Artikel 2
            
               1.   Unionen stiller et lån på højst 2 000 000 000 EUR til rådighed for Den Tjekkiske Republik. Lånet har en maksimal gennemsnitlig løbetid på 15 år.
            
            
               2.   Rådighedsperioden for den finansielle støtte, der ydes ved denne afgørelse, er 18 måneder fra den første dag efter, at denne afgørelse har fået virkning.
            
            
               3.   Kommissionen stiller Unionens finansielle støtte til rådighed for Den Tjekkiske Republik i maksimalt otte rater. En rate kan udbetales i en eller flere trancher. Løbetiden for trancherne under den første rate kan være længere end den maksimale gennemsnitlige løbetid, der er fastsat i stk. 1. I så fald fastsættes løbetiden for de efterfølgende trancher således, at den i stk. 1 omhandlede maksimale gennemsnitlige løbetid overholdes, når alle rater er udbetalt.
            
            
               4.   Den første rate frigives under forbehold af, at den i artikel 8, stk. 2, i forordning (EU) 2020/672 omhandlede låneaftale træder i kraft.
            
            
               5.   Den Tjekkiske Republik afholder Unionens finansieringsomkostninger, der er omhandlet i artikel 4 i forordning (EU) 2020/672, for hver rate samt Unionens eventuelle gebyrer, omkostninger og udgifter i forbindelse med den finansiering, der er relateret til det lån, der er ydet i henhold til nærværende artikels stk. 1.
            
            
               6.   Kommissionen træffer afgørelse om størrelsen af raterne og frigivelsen heraf samt om tranchernes størrelse.
            
         
         
            Artikel 3
            Den Tjekkiske Republik kan finansiere følgende foranstaltninger:
            
                        a)
                     
                     
                        Antivirusprogrammet, jf. »regeringens beslutning nr. 353 af 31. marts 2020«, som ændret, hvis retsgrundlag er artikel 120 i »lov nr. 435/2004 Sml. om beskæftigelse«, som ændret
                     
                  
                        b)
                     
                     
                        Antivirusprogrammets mulighed C, jf. »lov nr. 300/2020 Sml.«
                     
                  
                        c)
                     
                     
                        Pětadvacítka-programmet, jf. »lov nr. 159/2020 Sml.«
                     
                  
                        d)
                     
                     
                        den delvise fritagelse for indbetaling af social- og sundhedssikringsbidrag for selvstændige, jf. »lov nr. 136/2020 Sml.« (socialsikring) og »lov nr. 134/2020 Sml.« (sundhedssikring)
                     
                  
                        e)
                     
                     
                        plejeydelsen til selvstændige, jf. »regeringens beslutning nr. 262 af 19. marts 2020, nr. 311 af 26. marts, nr. 354 af 31. marts, nr. 514 af 4. maj og nr. 552 af 18 maj« og artikel 14 i »lov nr. 218/2000 Sml. om budgetregler«, som ændret, (for selvstændige inden for primær landbrugs- og skovbrugsproduktion) og artikel 3, litra h), i »lov nr. 47/2002 Sml. om støtte til SMV'er«, som ændret, (for alle andre selvstændige).
                     
                  
         
            Artikel 4
            Den Tjekkiske Republik underretter senest den 30. marts 2021 og derefter hver sjette måned Kommissionen om afholdelsen af de planlagte offentlige udgifter, indtil alle de planlagte offentlige udgifter er blevet afholdt.
         
         
            Artikel 5
            Denne afgørelse er rettet til Den Tjekkiske Republik.
            Denne afgørelse får virkning på dagen for meddelelsen til adressaten.
         
         
            Artikel 6
            Denne afgørelse offentliggøres i Den Europæiske Unions Tidende.
         
         
            Udfærdiget i Bruxelles, den 25. september 2020.
            
               
                  På Rådets vegne
               
               M. ROTH
               
                  Formand
               
            
         
         
            (1)  EUT L 159 af 20.5.2020, s. 1.
         
            (2)  Det er dog kun offentlige udgifter til støtte, som er knyttet til den periode, der slutter den 31. august 2020, som er omfattet af den i betragtning 1 omhandlede anmodning af 7. august 2020.
         
            (3)  Lov nr. 300/2020 Sml. om fritagelse for indbetaling af socialsikringsbidrag og bidrag til den statslige arbejdsløshedskasse, der indbetales af visse arbejdsgivere som skatteydere i forbindelse med nødforanstaltninger under epidemien i 2020 og om ændring af lov nr. 187/2006 Sml. om sundhedssikring som ændret.
         
            (4)  Lov nr. 159/2020 Sml. om kompensation i forbindelse med kriseforanstaltninger relateret til udbruddet af SARS CoV-2-coronavirus som ændret.